Jesúre na ca-jarericaro bero José Arimatea ca-wamecʉti maca macacʉ Pilatore Jesú rupaʉ ãnatore ca-jeniñupʉ.
Jesúre ca-nʉcʉbʉgoʉ ca-ãmi José.
Jesúre nʉcʉbʉgobacʉ quena aperãre ca-ĩi buioquẽmi,
judío maja ʉparãre uwibacʉ.
To bairi Pilato,
“Jaʉ,
cʉ̃ ne aácʉja,”
cʉ̃ ca-ĩiro apii Jesú rupaʉre ca-ne ruiowĩ.
Nicodemo ca-jʉgoye ñamipʉ Jesúre ca-jeniña ejaricʉ quena capee treinta kilos ca-jʉti ñuurije ca-jee ajupi.
Tie ca-jʉti ñuurije mirra,
áloes ca-wamecʉtie mena ajurique ca-ãmʉ.
Na pʉgarã José,
Nicodemo mena juti ajeripʉre ca-jʉti ñuurijere pio tu átiri,
ti ajeri mena Jesú rupaʉ ãnatore ca-umawã.
Judío maja ca-bai yajiricarãre yaarã na cá-átinucurore bairona cá-ámá.
To bairi Jesúre na ca-papuarica paʉ tʉpʉ jicã janiro na ca-oterica janiro ca-ãmʉ.
Ti janiro pupeapʉ jicã ope maja ope ʉ̃tapʉre na ca-werica ope ca-ãmʉ,
ca-rupa toti yua.
Ti toti ca-bai yajiricʉre ca-ñujo rocaya mani toti ca-ãmʉ.
Muipu cʉ̃ ca-roca jãa aáti paʉ ca-ãmʉ,
meere.
Judío maja na ca-paa rotiqueta rʉmʉ ca-anipa rʉmʉ ca-ãmʉ.
To bairi ti toti ca-tʉacã ca-ano maca Jesú rupaʉ ãnatore ne aá,
ti totipʉre cʉ̃ ca-ñujo rocawã.
Cabero ape semana ca-ani jʉgori rʉmʉ ca-bujuwʉ yua yerijãrica rʉmʉ bero ca-ani rʉmʉ.
Ca-bujuri paʉ jʉgoye María Magdalena Jesú maja opepʉ ca-tʉjʉo aájupo.
Aá,
topʉ eja,
ti opere na ca-biabata cuiro ʉ̃ta cuiro aperopʉ ca-cuñaro ca-tʉjʉyupo.
To bairi jã tʉpʉ ca-atʉ tunu ajupo.
Yʉ,
Pedro mena jã ca-anopʉ atʉ tunu ejao,
oco bairo jã ca-ĩi buiowõ:
—Mani Ʉpaʉre aperopʉ cʉ̃ necoajupa.
Noopʉ cʉ̃ ne aána ne aátanama,
ca-ĩiwõ.
To bairo cõ ca-ĩiro apirã jã Simón Pedro,
yʉ,
cʉ̃re na ca-rocaricaropʉ jã ca-tʉjʉra aápʉ.
Topʉ aána Pedro netoro yʉ ca-atʉ ocabʉtiwʉ.
To bairi cʉ̃ jʉgoye yʉ ca-ejacoapʉ.
Topʉ ejaʉ ti totipʉ yʉ ca-mubia tʉjʉwʉ,
jãaquẽcʉna.
Topʉ ca-pejawʉ cʉ̃re na ca-umarica ajeri jeto.
Yʉ bero maca Pedro ca-atʉ ejawĩ.
Cʉ̃a cariapena ca-jãacoami.
Cʉ̃ quena ca-tʉjʉwĩ tie juti ajerire.
Ape ajero Jesú rʉpoare na ca-umarica ajero quena topʉ ca-pejawʉ.
Ape ajeri mena ca-aniquẽpʉ.
Ape paʉpʉ tuperica ajero ca-pejawʉ.
Yʉ quena cʉ̃ bero ti totipʉ yʉ ca-jãa aápʉ.
Nipetiro ti ajerire tʉjʉʉ yʉ ca-tʉgooña bʉga nʉcʉbʉgowʉ,
“Yʉ tunu catígʉ,”
Jesú jãare cʉ̃ ca-ĩriquere.
Dio ye queti ucarica pũuripʉ Jesú ca-bai yajiricʉpʉ tunu catígʉmi ca-ĩrijere jã ca-api puoquẽpʉ.
To bairi ti totire tʉjʉ yaparori jã ya wiipʉ jã ca-tunucoapʉ.
María Magdalena maca ti toti tʉpʉna ca-oti tua nʉcacõawõ.
Otiona cõ quena ti totipʉ ca-mubia tʉjʉ jõoñupo.
To bairo mubia tʉjʉ jõobaco pʉgarã jutii cabotirijere ca-jañarãre ángel majare ca-tʉjʉyupo.
Jesúre na ca-peobata paʉpʉre ca-ruiyuparã.
Jicãʉ Jesú rʉpoa ca-ãnatopʉ,
apeĩ cʉ̃ rʉpori ca-ãnatopʉ ca-ruiyuparã.
To bairo nare cõ ca-tʉjʉro oco bairo cõ ca-ĩi jeniñañuparã:
—¿Nope ĩo mʉ otití?
Cõ maca na ca-ĩiñupo:
—Yʉ Ʉpaʉre necoajupa.
¿Noopʉ na ne aájuparí?
yʉ ĩi majiquẽe.
To bairo ĩi,
amojore nʉca tʉjʉo,
Jesúre cõ tʉna cʉ̃ ca-tʉjʉnucuro ca-tʉjʉyupo María Magdalena.
“Jesúna ãmi,”
ca-ĩi tʉjʉ majiquẽjupo.
To bairi Jesú cõ ca-ĩi jeniñañupʉ:
—¿Nope ĩo mʉ otití?
¿Ñamʉre macao mʉ áatí?
Na ca-oterica janirore ca-cotei ãcʉmi,
ca-ĩi tʉgooñabajupo.
To bairi:
—Mʉna cʉ̃re ca-ne aátacʉ mʉ ca-ãmata topʉ yʉ cũuwʉ,
yʉ ĩi buioya.
Yʉre mʉ ca-ĩi buioro apero maca cʉ̃re yʉ ne aágo,
ca-ĩiñupo María.
To bairo cõ ca-ĩiro:
—¡María!
cõ ca-ĩiñupʉ Jesú.
To bairo cʉ̃ ca-ĩiro apio amojore tʉjʉri,
cʉ̃ ca-ĩiñupo:
—¡Raboni!
Ti wame hebreo ye mena,
“Yʉre ca-majioʉ,”
ĩigaro ĩi.
Jesú cõ ca-ĩiñupʉ yua:
—Yʉre ruuya.
Yʉ Pacʉ tʉpʉ yʉ wamʉ aáquẽpʉ mai.
Yʉ buerã ca-anieparãre na buiója.
Oco bairo ĩiwĩ,
na ĩi buioya:
“Cʉ̃a cʉ̃ Pacʉ tʉpʉ,
‘Aácʉ yʉ áa,’
ĩiwĩ.
‘Cʉ̃a yʉ Pacʉ,
mʉja Pacʉ quena ãmi Dio,’
ĩiwĩ,”
na ĩiña,
cõ ca-ĩiñupʉ Jesú.
To bairo cʉ̃ ca-ĩiro apio María Magdalena jã tʉpʉ cʉ̃ buerã ca-ãnana tʉpʉ ca-buio ejawõ.
Ejao cʉ̃re cõ ca-tʉjʉriquere,
cõre cʉ̃ ca-ĩriquere jã ca-ĩi buiowõ.